ΑΝΑΚΟIΝΩΣΗ ΤΗΣ ΕΠΙΤΡΟΠΉΣ Η ΑΝΑΘΕΣΗ ΚΑΘΗΚΟΝΤΩΝ ΕΚΤΟΣ ΤΟΥ ΟΡΓΑΝΟΥ για τη διαχείριση των κοινοτικών προγραμμάτων Συμπεριλαμβανομένης της παρουσίασης ενός κανονισμού-πλαισίου για μία νέα κατηγορία εκτελεστικών οργανισμών

(υποβληθείσα από την Επιτροπή)

ΠΙΝΑΚΑΣ ΠΕΡΙΕΧΟΜΕΝΩΝ

1. Εισαγωγή

2. Τα μέσα για την εξασφάλιση του ελέγχου της ανάθεσης καθηκόντων εκτός του Οργάνου

2.1. Πεδίο εφαρμογής της ανάθεσης καθηκόντων εκτός του Οργάνου

2.2. Τα προτεινόμενα μέσα

2.2.1. Ο εκτελεστικός οργανισμός

2.2.2. Η μέσω δικτύου διαχείριση εθνικών οργανισμών

2.2.3. Η ανάθεση υπεργολαβίας

2.2.3.1. Προς την κατεύθυνση του εξορθολογισμού

2.2.3.2. Ο αναθεωρημένος οδηγός

3. Χρονοδιάγραμμα και λεπτομερείς κανόνες υλοποίησης

3.1. Εκτελεστικός οργανισμός: Θέσπιση νομοθετικού πλαισίου

3.2. Το μέλλον των ΓΤΒ και οι μεταβατικές διατάξεις

4. Προς την κατεύθυνση της εκτός του Οργάνου ανάθεσης καθηκόντων άλλων εκτός από τη διαχείριση προγραμμάτων

5. Συμπεράσματα

Παράρτημα :Κατευθυντήριες γραμμές για τον τυπικό δημοσιονομικό κανονισμό των εκτελεστικών οργανισμών

Η ανάθεση καθηκόντων εκτός του Οργάνου για τη διαχείριση των κοινοτικών προγραμμάτων Συμπεριλαμβανομένης της παρουσίασης ενός κανονισμού-πλαισίου για μία νέα κατηγορία εκτελεστικών οργανισμών

ΕΙΣΑΓΩΓΗ

Τον Δεκέμβριο του 1999, [1], η Ευρωπαϊκή Επιτροπή ανέλαβε τη δέσμευση να χαράξει μία συνεκτική και ελεγχόμενη πολιτική ανάθεσης καθηκόντων εκτός του Οργάνου, αποσκοπώντας στην επανόρθωση των παρεκτροπών που είχαν προξενηθεί εξαιτίας της μη επαρκώς ελεγχόμενης χρησιμοποίησης ορισμένων γραφείων τεχνικής βοήθειας (ΓΤΒ).

[1] « Κατευθυντήριες γραμμές για την πολιτική ανάθεσης καθηκόντων εκτός του Οργάνου », ανακοίνωση της κας Schreyer και του κ. Kinnock, σχετ. αναφ.: SEC (2000) 2051/7, της 14ης Δεκεμβρίου 1999

Η Ευρωπαϊκή Επιτροπή αποφάσισε να βασίσει την προσέγγισή της στην πρόσβλεψη μίας διοικητικής υπηρεσίας επανεπικεντρωμένης στα κατά προτεραιότητα καθήκοντα και δραστηριότητές της [2]. Το πρώτο πεδίο εφαρμογής αυτής της προσέγγισης θα είναι η διαχείριση των κοινοτικών προγραμμάτων.

[2] « Λευκή Βίβλος για την Διοικητική Μεταρρύθμιση » : σχετ. αναφ.: Com (2000) 200 τελικό/2, της 5ης Απριλίου 2000

Η πολιτική αυτή θα επιτρέψει στους μονίμους υπαλλήλους του Οργάνου να αφιερωθούν στα καθήκοντα που συνιστούν την κύρια αποστολή της Επιτροπής. Θα επιτρέψει επίσης την "απορρόφηση" ενός σημαντικού αριθμού ΓΤΒ, χωρίς αυτό να συνεπάγεται περαιτέρω επιβάρυνση του τμήματος Α του προϋπολογισμού, καθώς και την ανάκτηση του πραγματικού ελέγχου των καθηκόντων εκτέλεσης και στήριξης, χάρη στη βελτίωση του ελέγχου των διοικητικών δομών οι οποίες θα διαθέτουν το απαραίτητο ειδικευμένο προσωπικό. Το αποτέλεσμα θα είναι μία οργάνωση της οποίας η αποτελεσματικότητα θα είναι βελτιωμένη συνολικά όσον αφορά τη χρησιμοποίηση των πόρων που θα της παρέχονται.

Η υλοποίηση αυτής της πολιτικής προϋποθέτει την εγκαινίαση νέων μέσων ανάθεσης καθηκόντων εκτός του Οργάνου. Η παρούσα ανακοίνωση έχει ως αντικείμενο την εισαγωγή αυτών των μέσων, τη χάραξη του γενικού πλαισίου της χρησιμοποίησής τους, και την παρουσίαση ενός σχεδίου κανονισμού-πλαισίου για το πιο καινοτόμο από τα μέσα αυτά, τον εκτελεστικό οργανισμό. Κατ'αυτόν τον τρόπο, η Ευρωπαϊκή Επιτροπή θα έχει τηρήσει, εντός του συμπεφωνημένου χρονοδιαγράμματος, τις υποχρεώσεις που έχει αναλάβει έναντι του Ευρωπαϊκού Κοινοβουλίου.

Εντούτοις, η θέσπιση των αντιστοίχων νομικών μέσων και της υλοποίησής τους, επιβάλλει προθεσμίες αρκετά εκτεταμένες. Εν τω μεταξύ, η Ευρωπαϊκή Επιτροπή αποφάσισε να λάβει, αμελλητί, μέτρα για την ταχεία και πραγματική εξυγίανση της κατάστασης όσον αφορά τα καθήκοντα που είχαν ανατεθεί σε ορισμένα ΓΤΒ. Αυτά τα μέτρα συνίστανται στην έγκριση χρηματοδότησης, από τις λειτουργικές πιστώσεις των αντιστοίχων προγραμμάτων, για πρόσληψη προσωπικού το οποίο δεν υπάγεται σε καθεστώς υπαλλήλων κοινοτικού θεσμικού Οργάνου, καθώς επίσης και σε έγκριση της χρηματοδότησης των συναφών διοικητικών δαπανών. Μία αίτηση προς αυτή την κατεύθυνση έχει υποβληθεί στην δημοσιονομική αρχή με τη διορθωτική επιστολή του προσχεδίου του προϋπολογισμού για το έτος 2001 [3].

[3] σχετ. αναφ.SEC (2000)1363 τελικό, της 4ης Σεπτεμβρίου 2000

τα μεσα για την εξασφαλιση του ελεγχου τησ αναθεσης καθηκοντων εκτος του οργανου

Πεδίο εφαρμογής της ανάθεσης καθηκόντων εκτός του Οργάνου

Η ανάθεση καθηκόντων εκτός του Οργάνου μπορεί να προσλάβει διάφορες μορφές αναλόγως των τομέων ή των καθηκόντων για τα οποία υπάρχει βούληση να εφαρμοστεί [4]. Ο πρώτος προβλεπόμενος τομέας είναι ο τομέας της διαχείρισης των κοινοτικών προγραμμάτων [5], για τον οποίο προτείνονται τα ακολούθως περιγραφόμενα μέσα (κεφάλαια 2 και 3). Η ανάθεση καθηκόντων εκτός του Οργάνου μπορεί επίσης να εφαρμόζεται και για άλλες κατηγορίες καθηκόντων. Η Ευρωπαϊκή Επιτροπή έχει αρχίσει να προβληματίζεται προς αυτή την κατεύθυνση. τα πρώτα πορίσματα αυτού του προβληματισμού αναφέρονται στο κεφάλαιο 4.

[4] Οι έννοιες αυτές αναπτύσσονται στην έκθεση της ομάδας σχεδιασμού και συντονισμού σχετικά με την ανάθεση καθηκόντων εκτός του Οργάνου (έγγραφο CG3(2000), που διαβιβάστηκε από τον αντιπρόεδρο Kinnock και την κα Schreyer στις νομοθετικές και δημοσιονομικές αρχές στις 18 Μαϊου 2000)

[5] Ως "κοινοτικό πρόγραμμα" νοείται: κάθε δράση, σύνολο δράσεων ή άλλης μορφής πρωτοβουλία η οποία, αναλόγως της νομικής βάσης της ή της σχετικής δημοσιονομικής έγκρισης, πρέπει να υλοποιηθεί από την Επιτροπή προς όφελος μίας ή περισσοτέρων κατηγοριών συγκεκριμένων παραληπτών, με ανάληψη υποχρεώσεων δαπανών.

H ανάθεση καθηκόντων εκτός του Οργάνου είναι δραστηριότητα για την οποία απαιτείται η τήρηση ορισμένων ορίων και περιορισμών. Πράγματι, η Ευρωπαϊκή Επιτροπή δεν μπορεί να απαλλαγεί από τις ευθύνες που της έχουν ανατεθεί από τις Συνθήκες, ούτε όσον αφορά τις αρμοδιότητες εκτέλεσης που της ανατίθενται από το Συμβούλιο (άρθρο 202), ούτε όσον αφορά τις αρμοδιότητες εκτέλεσης του προϋπολογισμού (άρθρο 274). Ιδίως, τα καθήκοντα που συνίστανται σε άσκηση δημόσιας εξουσίας δεν μπορούν να εκχωρηθούν ως υπεργολαβία σε ιδιωτικούς φορείς.

Τα προαναφερόμενα μέσα πρέπει να έχουν σχεδιαστεί έτσι ώστε να διαφυλάσσεται η συνέχεια της "αλυσίδας της ευθύνης" μεταξύ της Επιτροπής και αυτών στους οποίους εκχωρεί αυτές τις αρμοδιότητες, και να εξασφαλίζεται επίσης ότι η Ευρωπαϊκή Επιτροπή θα ελέγχει επαρκώς τα καθήκοντα των οποίων την εκτέλεση αναθέτει εκτός του Οργάνου. Εξάλλου, η ανάθεση καθηκόντων εκτός του Οργάνου θα πρέπει, κάθε φορά, να αποτελεί επιλογή χρηστής διαχείρισης, συνοδευόμενη, κατά περίπτωση, από απλούστευση και διασαφήνιση των κανόνων και διαδικασιών διαχείρισης, και εφόσον ο λόγος κόστους/αποτελεσματικότητας είναι ευνοϊκότερος από τον αντίστοιχο λόγο της οικείας διαχείρισης. Τα παραδείγματα που περιλαμβάνονται στην παρούσα ανακοίνωση δεν προδικάζουν, επομένως, τα πορίσματα αυτών των αναλύσεων, ούτε τις αποφάσεις που ενδέχεται να ληφθούν μελλοντικά.

Τα προτεινόμενα μέσα

Η ανάθεση καθηκόντων εκτός του Οργάνου μπορεί να προσλαμβάνει διάφορες μορφές.

Για τα εκτελεστικά καθήκοντα που υπάγονται στην άσκηση δημόσιας εξουσίας, ή για καθήκοντα σχετικά με τα οποία δεν υφίσταται πραγματικά ανταγωνιστική αγορά, η ανάθεση καθηκόντων εκτός του Οργάνου μπορεί να λαμβάνει τη μορφή:

i) της εκχώρησης εκτελεστικών αρμοδιοτήτων σε κοινοτικούς δημόσιους οργανισμούς (εκτελεστικούς οργανισμούς), η ενσωμάτωση των οποίων μπορεί να προβλεφθεί σε μία διευρυμένη διοικητική δομή της Κοινότητας.

ii) της αποκέντρωσης εκτελεστικών αρμοδιοτήτων σε εθνικούς φορείς στους οποίους ανατίθεται αποστολή δημόσιας υπηρεσίας υπό κρατική εγγύηση, και οι οποίοι διαδραματίζουν ρόλο εταίρων για την υλοποίηση ορισμένων κοινοτικών πολιτικών.

Για ορισμένα καθήκοντα τεχνικής εμπειρογνωμοσύνης, καθώς επίσης και για προπαρασκευαστικά ή δευτερεύουσας σημασίας διοικητικά καθήκοντα, τα οποία δεν συνεπάγονται ούτε αποστολή δημόσιας εξουσίας ούτε άσκηση διακριτικής εξουσίας εκτίμησης, θα είναι εφικτή η επιλογή:

iii) της ανάθεσης υπεργολαβίας στον ιδιωτικό τομέα, μέσω συμβατικής σχέσης.

Για κάθε περίπτωση, προτείνεται ένα ειδικό μέσο:

Ο εκτελεστικός οργανισμός

Η υλοποίηση και η διαχείριση έργων αποτελεί επάγγελμα αυτό καθεαυτό. Για να ασκείται αυτό το επάγγελμα κατά τον βέλτιστο δυνατό τρόπο, απαιτείται ειδικό προσωπικό και εφαρμογή ειδικών μεθόδων. Κατά συνέπεια, η ιδέα του εκτελεστικού οργανισμού επινοήθηκε αποσκοπώντας στην επίτευξη του υψίστου εφικτού επιπέδου επαγγελματισμού. Δεδομένου ότι θα είναι ειδικευμένα διαχειριστικά όργανα, οι μελλοντικοί εκτελεστικοί οργανισμοί θα έχουν επαρκώς διακριτό χαρακτήρα από την Επιτροπή, ούτως ώστε να επωφελούνται πλήρως από αυτονομία και από ελαστικότητα όσον αφορά την καθημερινή διαχείριση, ενώ ταυτοχρόνως θα είναι πλαισιωμένοι επαρκώς για την επιδίωξη των στρατηγικών στόχων που τίθενται από την Επιτροπή.

Ως εκ τούτου, η Ευρωπαϊκή Επιτροπή θα μπορεί να διαθέτει τους πόρους της για την διαμόρφωση των πολιτικών και για τον συνολικό προγραμματισμό, αντί να διαχειρίζεται μεμονωμένα έργα.

Το κέρδος από την άποψη της προβολής και της ευκρίνειας της κοινοτικής δράσης, θα είναι επίσης σημαντικό, δεδομένου ότι κάθε οργανισμός θα μπορεί να ταυτίζεται με μία ειδική αποστολή, σε συνδυασμό με εμπειρογνωμοσύνη ενισχυμένη στον ιδιαίτερο τομέα του.

Ο εκτελεστικός οργανισμός θα πρέπει να είναι ιδιαιτέρως κατάλληλος για τη διαχείριση κοινοτικών προγραμμάτων που παρουσιάζουν τα ακόλουθα χαρακτηριστικά:

Ψ ανάγκη υψηλού επιπέδου τεχνικής και δημοσιονομικής εμπειρογνωμοσύνης καθ'όλη τη διάρκεια του σχεδιασμού και της υλοποίησης του έργου,

Ψ σαφής διάκριση μεταξύ των σταδίων προγραμματισμού και των σταδίων εκτέλεσης των έργων,

Ψ έργα τεχνικού χαρακτήρα, των οποίων η εκτέλεση δεν προϋποθέτει λήψη αποφάσεων πολιτικής φύσης,

Ψ δυνατότητα οικονομιών κλίμακας χάρη σε προωθημένη ειδίκευση, ή χάρη στην ομαδοποίηση παρόμοιων προγραμμάτων στο πλαίσιο του ίδιου οργανισμού,

Ψ περιοδική ανανέωση των προγραμμάτων, όσον αφορά τους στόχους και τις μεθόδους τους.

Επί παραδείγματι, η Ευρωπαϊκή Επιτροπή θα μπορούσε να εξετάζει τη δυνατότητα να προσφεύγει στις υπηρεσίες των εκτελεστικών οργανισμών για την εκτέλεση προγραμμάτων εκπαίδευσης και κατάρτισης. Επίσης, η συλλογή και η επεξεργασία των στατιστικών στοιχείων που είναι απαραίτητα για την υλοποίηση του συνόλου των κοινοτικών προγραμμάτων, θα μπορούν να ανατίθενται σε εκτελεστικό οργανισμό. Eπιπλέον, μια ειδική αξιολόγηση για τον τομέα της εξωτερικής αρωγής προβλέπεται για το 2002 [6]. Μετά από αυτήν την αξιολόγηση, θα μπορεί να εξετάζεται το ενδεχόμενο της ανάθεσης σε εκτελεστικούς οργανισμούς της εκτέλεσης ορισμένων προγραμμάτων σ´αυτόν τον τομέα [7].

[6] Απόφαση της Επιτροπής της 16ης Μαΐου 2000: βλ. SEC(2000) 814 ως/5; SEC(2000) 823 και /2.

[7] Η αξιολόγηση αυτή θα μπορούσε επίσης να οδηγήσει στην διατύπωση σύστασης για αύξηση του βαθμού ενσωμάτωσης του κύκλου συνεργασίας για ορισμένα προγράμματα.

Οι γενικές αρχές στις οποίες βασίζεται η δημιουργία του μέσου "εκτελεστικός οργανισμός" εκφράζονται σε μία πρόταση κανονισμού-πλαισίου, η οποία παρουσιάζεται συμπληρωματικά ως προς το παρόν έγγραφο.

Αυτός ο κανονισμός-πλαίσιο του Συμβουλίου, που προτείνεται να εκδοθεί επί τη βάσει του άρθρου 308 της Συνθήκης, καθορίζει τους όρους και τις θεσμικές λεπτομέρειες όσον αφορά τη θέσπιση των εκτελεστικών οργανισμών (π.χ. σχέση με την Ευρωπαϊκή Επιτροπή και διαδικασίες εκχώρησης αρμοδιοτήτων, διαδικασίες χρηματοδότησης, σύνθεση και εξουσίες της διοικούσας επιτροπής, διευθυντής, διοικητική διάρθρωση του προσωπικού, δυνάμει εκχωρήσιμα καθήκοντα, γενικές αρχές της δημοσιονομικής διαχείρισης [8], κλπ.).

[8] Βλέπε το υπόδειγμα του δημοσιονομικού κανονισμού του εκτελεστικού οργανισμού που επισυνάπτεται υπό μορφή παραρτήματος.

Οι κανονισμοί επί τη βάσει των οποίων οργανώνονται τα σχετικά προγράμματα, θα πρέπει να προβλέπουν τη δυνατότητα προσφυγής σε τεχνική αρωγή για την υλοποίησή τους. Κάθε εκτελεστικός οργανισμός θα θεσπίζεται εν συνεχεία με απόφαση της Επιτροπής, αναλόγως των αναγκών και καθώς αυτές θα παρουσιάζονται, αφού θα έχει ζητηθεί η γνώμη μίας επιτροπής αντιπροσώπων των κρατών μελών η οποία θα προσδιορίζει τα προς εκτέλεση προγράμματα.

Η μέσω δικτύου διαχείριση εθνικών οργανισμών [9]

[9] Πρόκειται για μία διαδικασία διαχείρίσης σύμφωνα με την οποία η Επιτροπή εκχωρεί καθήκοντα δημοσιονομικής εκτέλεσης σε εκτός του Οργάνου οργανισμούς εθνικού δικαίου, οι οποίοι είναι δημόσιοι, ή στους οποίους έχει ανατεθεί αποστολή δημόσιας υπηρεσίας υπό την εγγύηση του Κράτους (= οι "εθνικοί οργανισμοί").

Αυτή η μέθοδος διαχείρισης βασίζεται σε ένα δίκτυο εθνικών οργανισμών [10] (ΕΟ)οι οποίοι έχουν την έδρα τους στα κράτη μέλη και, σε ορισμένες περιπτώσεις, σε τρίτες χώρες, και προς τους οποίους η Ευρωπαϊκή Επιτροπή αποκεντρώνει την εκτέλεση κοινοτικών προγραμμάτων.

[10] Ο εθνικός οργανισμός δεν είναι κατ'ανάγκη οργανισμός ο οποίος δημιουργείται εκ του μηδενός για λόγους αποκέντρωσης ενός προγράμματος. Η ιδιότητα του ΕΟ μπορεί να αναγνωρίζεται από ένα κράτος μέλος σε φορείς οι οποίοι υπάρχουν ανεξαρτήτως αυτής της αποστολής. μπορεί επίσης να αναγνωρίζεται σε περιφερειακούς, διασυνοριακούς ή διακρατικούς φορείς, εφόσον παρουσιάζουν τις απαραίτητες εγγυήσεις.

Βασίζεται στη γενική αρχή της συμπληρωματικότητας των αποστολών και των καθηκόντων πολλών οργανισμών/φορέων. Εξασφαλίζει στενή εγγύτητα με τους δικαιούχους και προωθεί την αλληλεπίδραση, καθώς επίσης και σταθερή και μακροπρόθεσμη συνεργασία των οργανισμών-εταίρων με την Ευρωπαϊκή Επιτροπή και μεταξύ τους, ιδίως μέσω δικτυωμένης λειτουργίας.

Επίσης, η μέσω δικτύου διαχείριση ανταποκρίνεται σε δύο κατηγορίες αναγκών:

Ψ υλοποίηση μαζικών προγραμμάτων,

-τα οποία η Ευρωπαϊκή Επιτροπή δεν είναι σε θέση να διαχειριστεί αποκλειστικά και μόνο μέσω των δικών της υπηρεσιών ή μέσω ενός εκτελεστικού οργανισμού (π.χ. ενέργειες κινητικότητας στα πλαίσια των εκπαιδευτικών προγραμμάτων)

-τα οποία δεν φαίνεται σκόπιμο να διαχειρίζονται κατά υπερβολικά συγκεντρωτικό τρόπο, αλλά σχετικά με τα οποία το κεντρικό επίπεδο πρέπει να διατηρήσει επαρκή ικανότητα παρέμβασης (π.χ., όντας υπεύθυνο για την τελική επιλογή των έργων, των οποίων η διαχείριση μπορεί εν συνεχεία να εκχωρείται στο αποκεντρωμένο επίπεδο).

Σε αυτές τις περιπτώσεις, η επιλογή προσφυγής στη μέσω δικτύου διαχείριση θα υπαγορεύέται κυρίως από τη μέριμνα για "κάθετο πολλαπλασιασμό" ή για "ενδιάμεσο σταθμό", χάρη στους οποίους εξασφαλίζεται υψηλός βαθμός εγγύτητας με τους δικαιούχους.

Ψ Η αναζήτηση συνεργασίας με εθνικούς εταίρους, ούτως ώστε να λαμβάνονται υπόψη τα τοπικά χαρακτηριστικά στοιχεία.

Αυτή η μέθοδος διαχείρισης μπορεί να παρουσιάζει ενδιαφέρον για τομείς κοινοτικής παρέμβασης που έχουν μεγάλη σημασία στο τοπικό/περιφερειακό επίπεδο όπως, π.χ., οι περιφερειακές δράσεις οικείας διαχείρισης, το περιβάλλον, οι μεταφορές, η ενέργεια - ή τομείς στους οποίους η εθνική εμπειρογνωμοσύνη είναι αναντικατάστατη (π.χ. οι στατιστικές).

Η προβλεπόμενη διαδικασία βασίζεται, στο επίπεδο ενός προγράμματος, στα ακόλουθα νομικά μέσα (ένα τυποποιημένο υπόδειγμα των οποίων πρόκειται να διαμορφωθεί επί τη βάσει της πείρας που έχει αποκτηθεί μέσω των προγραμμάτων εκπαίδευσης και πολιτισμού):

Ψ κανονιστική πράξη που θεσπίζει το πρόγραμμα και προβλέπει, ως μέθοδο διαχείρισης, προσφυγή σε δίκτυο ΕΟ επί τη βάσει νομοθετικών πράξεων που αναμένεται να θεσπιστούν μεταγενέστερα.

Ψ απόφαση της Επιτροπής για θέσπιση των "Διατάξεων σχετικά με τις αρμοδιότητες των κρατών μελών και της Επιτροπής όσον αφορά τους ΕΟ στο πλαίσιο των γενικών κατευθυντηρίων γραμμών υλοποίησης του προγράμματος". Η απόφαση αυτή κοινοποιείται (κατά την έννοια του άρθρου 254 της Συνθήκης ΕΚ) σε κάθε κράτος μέλος [11]. Οι διατάξεις αυτές καθορίζουν, μεταξύ άλλων,

[11] Αυτές οι διατάξεις θα μπορούν να προσαρμόζονται, κατά περίπτωση, για τα προγράμματα στα οποία συμμετέχουν τρίτες χώρες.

-τους όρους δημιουργίας ενός ΕΟ.

-τις αρμοδιότητες παρακολούθησης και πλαισίωσης του ΕΟ

-τις αρμοδιότητες του κράτους μέλους και της Επιτροπής όσον αφορά τις διαδικασίες επιλογής των έργων.

-τις αρμοδιότητες του κράτους μέλους και της Επιτροπής όσον αφορά τον έλεγχο και τον λογιστικό έλεγχο του ΕΟ και των έργων.

-τη χρηματοοικονομική αρμοδιότητα του ΕΟ, ιδίως όσον αφορά τις συμβάσεις που συνάπτει με τους τελικούς δικαιούχους.

Ψ "Σύμβαση λειτουργίας" που συνάπτεται μεταξύ τής Επιτροπής και εκάστου ΕΟ.

Η σύμβαση αυτή είναι ετήσια (ή πολυετής, σε συνάρτηση με τη διάρκεια του προγράμματος/της δράσης), ανανεώσιμη, και διέπει, μέσω ενός ετησίου προγράμματος εργασίας, την κοινοτική στήριξη της λειτουργίας του ΕΟ.

Ψ όσες "Συμβάσεις αποκεντρωμένων δράσεων" χρειάζονται, οι οποίες συνάπτονται μεταξύ της Επιτροπής και εκάστου ΕΟ για την θέση στη διάθεση του ΕΟ των κοινοτικών πόρων που θα διαχειρίζεται προς όφελος των υπηκόων του οικείου κράτους μέλους.

Σημειωτέον, τέλος, ότι μία άλλη κατηγορία προσφυγής σε εθνικούς οργανισμούς θα άξιζε τον κόπο να μελετηθεί περαιτέρω. Σε περίπτωση που ορισμένοι από τους ΕΟ έχουν αποκτήσει αναγνωρισμένη εμπειρογνωμοσύνη σε έναν τομέα στον οποίο η Ευρωπαϊκή Ένωση αναπτύσσει προγράμματά της, η Ευρωπαϊκή Επιτροπή θα μπορούσε να κρίνει ότι έχει συμφέρον να τους αναθέσει, επί τη βάσει σύμβασης ή εντολής, καθήκοντα διαχείρισης, ενδεχομένως προς όφελος του συνόλου των δικαιούχων του συγκεκριμένου προγράμματος - εφόσον δεν θα θίγεται ο κοινοτικός χαρακτήρας της δράσης. Αυτή θα μπορούσε να είναι η περίπτωση της διαχείρισης ορισμένων λεπτομερών κανόνων υλοποίησης των προγραμμάτων έρευνας.

Η ανάθεση υπεργολαβίας

1.1.1.1. Προς την κατεύθυνση του εξορθολογισμού

Η προσφυγή σε ανάθεση υπεργολαβίας της τεχνικής ή/και διοικητικής αρωγής, θα εξακολουθήσει να είναι απαραίτητη για την κινητοποίηση πόρων ή εμπειρογνωμοσυνών που, λόγω της φύσεως τους, δεν διαθέτουν οι υπηρεσίες της Επιτροπής, και που δεν θα ήταν σκόπιμο να ελέγχονται σε μόνιμη βάση μέσω κάποιου οργανισμού. Αυτή η μορφή ανάθεσης καθηκόντων εκτός του Οργάνου θα επιλέγεται επί τη βάσει προηγούμενης εκτίμησης όσον αφορά τη σκοπιμότητά της και τον λόγο κόστους-αποτελεσματικότητας.

Οι υπεργολάβοι δεν θα έχουν προνόμια άσκησης καμίας δημόσιας εξουσίας ούτε άσκησης διακριτικής εξουσίας εκτίμησης, αλλά θα μπορεί να τους ανατίθενται τεχνικά και εκτελεστικά καθήκοντα, επακριβώς προσδιορισμένα .

Η προσφυγή σε συμβάσεις τεχνικής και διοικητικής βοήθειας θα βασίζεται σε σαφείς κανόνες, σε συνάρτηση με εναρμονισμένα κριτήρια και επί τη βάσει ελέγχου των αποτελεσμάτων. Ιδίως:

Ψ οι υπηρεσίες που θα είναι δυνατόν να εκχωρούνται σε υπεργολαβία θα πρέπει να καθορίζονται από την άποψη των αποτελεσμάτων (outputs) και όχι από την άποψη των πόρων (input).

Ψ οι επιδόσεις του υπεργολάβου πρέπει να αποτελούν αντικείμένο τακτικής και επίσημης παρακολούθησης.

Ψ για να είναι δυνατόν να εκχωρούνται με υπεργολαβία ορισμένες υπηρεσίες, θα πρέπει να υφίστανται αγορές στις οποίες η προσφορά να είναι ανταγωνιστική.

Ψ ο διατάκτης θα πρέπει να διατηρεί την τεχνική ικανότητα που είναι απαραίτητη για τον καθορισμό της απαιτούμενης υπηρεσίας και τον έλεγχο των αποτελεσμάτων.

Ψ η υπεργολαβία δεν μειώνει καθόλου την ευθύνη του διατάκτη.

Ψ η χρηματοδότηση αυτής της κατηγορίας δαπανών μέσω των πιστώσεων του προγράμματος ή της δράσης, θα διέπεται από τη γενική αρχή της διττής νομοθετικής και δημοσιονομικής έγκρισης.

Επομένως, θα βελτιωθεί η πλαισίωση της πρακτικής της ανάθεσης υπεργολαβίας, η οποία θα περιοριστεί ουσιαστικά, σε σύγκριση με το παρελθόν.

1.1.1.2. Ο αναθεωρημένος οδηγός

Στην αρχή του 2001, ένας αναθεωρημένος οδηγός, απλός και λειτουργικός, θα συγκεντρώσει ένα σύνολο ελαχίστων κανόνων σχετικά με τoν χαρακτηρισμό και την παρακολούθηση των συμβάσεων υπεργολαβίας, που θα αφορούν το σύνολο της τεχνικής και διοικητικής αρωγής η οποία θα εκχωρείται σε υπεργολαβία στο πλαίσιο της υλοποίησης κοινοτικών προγραμμάτων ή δράσεων.

Σ'αυτόν τον οδηγό θα περιλαμβάνεται, μεταξύ άλλων, επακριβής ορισμός της τυπολογίας των καθηκόντων που είναι δυνατόν να εκχωρούνται σε υπεργολαβία, καθώς επίσης και λεπτομερής περιγραφή των διαδικασιών της τακτικής αξιολόγησης των αποτελεσμάτων των υπεργολάβων εκ μέρους της Επιτροπής. Προς αυτόν τον σκοπό, θα διαμορφωθούν νέα υποδείγματα συμβάσεων.

Άλλωστε, αυτά τα διάφορα μέτρα συνδέονται και με άλλες δράσεις, οι οποίες βρίσκονται επί του παρόντος στο στάδιο της διαμόρφωσης, και στις οποίες περιλαμβάνεται η εναρμόνιση των υποδειγμάτων συμβάσεων της Επιτροπής και η εγκαινίαση μίας κεντρικής βάσης δεδομένων σχετικά με τις συμβάσεις και τους συμβαλλομένους. Όλες αυτές οι δράσεις έχουν την ίδια κατεύθυνση: αποτελούν μέρος της προσπάθειας εξορθολογισμού της συμβατικής πολιτικής της Επιτροπής.

χρονοδιαγραμμα και ΛΕΠΤΟΜΕΡΕΙΣ ΚΑΝΟΝεσ υλοποιησης

Εκτελεστικός οργανισμός: Θέσπιση νομοθετικού πλαισίου

Η θέσπιση αυτής της νέας κατηγορίας εκτελεστικών οργανισμών, συνεπάγεται μία αρκετά μακρόχρονη νομοθετική διαδρομή. Οι έκτακτες περιστάσεις που οδήγησαν στη δημιουργία του Ευρωπαϊκού Οργανισμού Ανοικοδόμησης (του Κόσοβου), δεν υφίστανται πλέον, ενώ είναι απαραίτητη η ομοφωνία στο Συμβούλιο (σύμφωνα με το άρθρο 308 της Συνθήκης). Ως εκ τούτου, για την πραγματική εγκαινίαση του πρώτου οργανισμού ενδέχεται να χρειαστούν δεκαοκτώ περίπου μήνες.

Επιπλέον, η δημιουργία μίας νέας κατηγορίας υπαλλήλου επί συμβάσει (με τριετή σύμβαση επικουρικού υπαλλήλου), προϋποθέτει τροποποίηση του υπηρεσιακού κανονισμού, πράγμα που η Ευρωπαϊκή Επιτροπή προτίθεται να προτείνει πριν από την πραγματοποίηση της γενικότερης αναθεώρησης, η οποία προβλέπεται ότι θα λάβει χώρα πριν από το τέλος του 2001. Θα αποτελούν επίσης αντικείμενο επανεξέτασης οι διαδικασίες απόσπασης μονίμων υπαλλήλων του Οργάνου προς αυτούς τους εκτελεστικούς οργανισμούς.

3.2.Το μέλλον των ΓΤΒ και οι μεταβατικές διατάξεις

Μετά από συστηματική ανάλυση της επικρατούσας κατάστασης, η Ευρωπαϊκή Επιτροπή εγκαινίασε ένα σχέδιο για την απορρόφηση του μεγαλύτερου μέρους των υφισταμένων ΓΤΒ.

Το προτεινόμενο χρονοδιάγραμμα είναι αναμφισβήτητα φιλόδοξο, ανταποκρίνεται όμως στα αιτήματα της δημοσιονομικής αρχής και στις υποχρεώσεις που έχει αναλάβει η Επιτροπή. Προβλέπει ότι ένας σημαντικός αριθμός ΓΤΒ θα έχουν διαλυθεί μέχρι το τέλος του 2002. Οι δραστηριότητές τους, είτε θα αναληφθούν άμεσα από την Επιτροπή, είτε θα ανατεθούν εκτός του Οργάνου σύμφωνα με κάποια άλλη διαδικασία. Συγκεκριμένες και λεπτομερείς προτάσεις προς αυτή την κατεύθυνση έχουν διατυπωθεί, τον παρελθόντα Σεπτέμβριο, με μία διορθωτική επιστολή του προσχεδίου προϋπολογισμού του 2001, προτού να είναι διαθέσιμα τα νέα μέσα για την ανάθεση καθηκόντων εκτός του Οργάνου.

Κατά συνέπεια, είναι απαραίτητο ένα μεταβατικό καθεστώς, σκοπός του οποίου θα είναι να συνοδεύσει το σχέδιο απορρόφησης κατά τρόπο τακτικό, διαφυλάσσοντας ταυτοχρόνως τη διαχειριστική συνέχεια των οικείων κοινοτικών προγραμμάτων. Τα μέτρα αυτά συνίστανται στο να επιτραπεί η χρηματοδότηση πρόσληψης προσωπικού το οποίο δεν υπάγεται σε καθεστώς υπαλλήλου κοινοτικού θεσμικού Οργάνου, και στο οποίο πρόκειται να ανατεθούν τα καθήκοντα των ΓΤΒ, με χρηματοδότηση από τις πιστώσεις των οικείων προγραμμάτων.

προς την ΚΑΤΕΥΘΥΝΣΗ ΤΗΣ εκτοσ του οργανου αναθεσηΣ καθηκοντων αλλων εκτος απο τη διαχειριση προγραμματων

Στην ανακοίνωσή της σχετικά με την αντιστοιχία μεταξύ πόρων και καθηκόντων (SEC 2000/2000), η Ευρωπαϊκή Επιτροπή είχε επισημάνει μία σειρά καθηκόντων εκτός από τα καθήκοντα διαχείρισης των κοινοτικών προγραμμάτων, τα οποία είναι δυνατόν να ανατίθενται εκτός του Οργάνου.

Πρόκειται για :

A. καθήκοντα συνδεδεμένα με την εσωτερική λειτουργία της Επιτροπής, συμπεριλαμβανομένων των καθηκόντων συλλογής πληροφοριών και εκπόνησης αναλύσεων.

B. εξειδικευμένες διαχειριστικές δραστηριότητες διοργανικού χαρακτήρα (πρόσληψη και, ενδεχομένως, λογιστική).

Γ. τεχνικής φύσεως δραστηριότητες ελέγχου και επιθεώρησης για να επικουρείται η Ευρωπαϊκή Επιτροπή κατά τις ενέργειές της που αποσκοπούν στην εξασφάλιση της τήρησης της κοινοτικής κανονιστικής ρύθμισης.

Όσον αφορά αυτή την τελευταία κατηγορία δραστηριοτήτων, η Κοινότητα είναι σε συνεχώς αυξανόμενο βαθμό εκτεθειμένη σε νέες κανονιστικές εξελίξεις σε τομείς των οποίων η φύση είναι ιδιαιτέρως τεχνική, και οι οποίοι απαιτούν ταυτοχρόνως πολύ συγκεκριμένη ειδίκευση, που δεν διαθέτει πάντοτε η Επιτροπή, καθώς επίσης και ικανότητες ταχείας προσαρμογής στις τεχνολογικές εξελίξεις.

Επομένως, η ανάθεση καθηκόντων εκτός του Οργάνου - μέσω ενός οργανισμού στον οποίο ανατίθεται, μεταξύ άλλων, να συμβάλλει, χάρη στις τεχνικές του ικανότητες, στην ορθή εφαρμογή της ισχύουσας κανονιστικής ρύθμισης - θα πρέπει να αξιοποιεί τις βέλτιστες επιστημονικές ικανότητες που υφίστανται στην Ευρώπη, και να διευκολύνει την ταχύτητα της λήψης των αποφάσεων, ή των αντιδράσεων της Ευρωπαϊκής Ένωσης.

Το καθεστώς ενός οργανισμού αυτής της κατηγορίας δεν θα πρέπει να θίγει τα προνόμια των κοινοτικών θεσμικών Οργάνων που έχουν νομοθετική εξουσία (αυτός είναι ο λόγος για τον οποίο αυτή η κατηγορία οργανισμού δεν θα παρεμβαίνει σ'αυτόν τον τομέα). Θα πρέπει επίσης να μην θίγονται οι αποκλειστικές αρμοδιότητες της Επιτροπής τόσο όσον αφορά τον ρόλο της ως θεματοφύλακα των Συνθηκών, αλλά και όσον αφορά τη δημοσιονομική διαχείριση και το δικαίωμα πρωτοβουλίας (αυτός είναι ο λόγος για τον οποίο η έγκριση του προγράμματος εργασίας αυτής της κατηγορίας οργανισμών θα εξαρτάται από τη σύμφωνη γνώμη της Επιτροπής). ούτε θα πρέπει να θίγονταιοι εκτελεστικές αρμοδιότητες τις οποίες ο νομοθέτης αναθέτει στην Ευρωπαϊκή Επιτροπή στην κανονιστική ρύθμιση που θεσπίζει.

Οι σχετικοί προβληματισμοί συνεχίζονται, ιδίως με την εγκαινίαση μίας σειράς μελετών σκοπιμότητας και αξιολογήσεων κόστους/οφέλους, ενόψει των διαβουλεύσεων τις οποίες η Ευρωπαϊκή Επιτροπή επιθυμεί να διοργανώσει σχετικά με το μέλλον της ευρωπαϊκής δικαιοδοσίας, με την επί του παρόντος προετοιμαζόμενη Λευκή Βίβλο.

συμπερασματα

Η Ευρωπαϊκή Επιτροπή προτείνει στη νομοθετική αρχή να εγκρίνει το συνημμένο στην παρούσα ανακοίνωση σχέδιο κανονισμού-πλαισίου, που αφορά τη θέσπιση εκτελεστικών οργανισμών για τα κοινοτικά προγράμματα, και εγγράφεται στην ως άνω περιγραφόμενη στρατηγική ανάθεσης καθηκόντων εκτός του Οργάνου.

ΠΑΡΑΡΤΗΜΑ Κατευθυντήριες γραμμές για τον τυπικό δημοσιονομικό κανονισμό των εκτελεστικών οργανισμών

Κατευθυντήριες γραμμές για τον τυπικό δημοσιονομικό κανονισμό των εκτελεστικών οργανισμών

Οι κατευθυντήριες γραμμές για τον τυπικό δημοσιονομικό κανονισμό των εκτελεστικών οργανισμών θα βασίζονται στις κατευθυντήριες γραμμές για τον δημοσιονομικό κανονισμό που διέπει τον γενικό προϋπολογισμό των ΕΚ (άρθρο 142 των ισχύοντος δημοσιονομικού κανονισμού), τον οποίο θα έχει ως πρότυπο, αποκλίνοντας μόνον εφόσον το επιβάλλουν οι ειδικές απαιτήσεις λειτουργίας του οργανισμού.

Τα βασικά στοιχεία και η δομή του τυπικού δημοσιονομικού κανονισμού του εκτελεστικού οργανισμού, καθώς και οι παρεκκλίσεις σε σχέση με τον δημοσιονομικό κανονισμό της Ένωσης, εμφαίνονται κατωτέρω.

Τίτλος I : Γενικές διατάξεις // * Ο δημοσιονομικός κανονισμός των οργανισμών διέπει αποκλειστικά τον προϋπολογισμό των οργανισμών, ο οποίος δεν είναι παρά ένας προϋπολογισμός λειτουργίας.

*Οι γενικές αρχές [12] του γενικού δημοσιονομικού κανονισμού περιλαμβάνονται, mutatis mutandis, στον δημοσιονομικό κανονισμό των οργανισμών.

[12] Ενότητα, ετήσιος χαρακτήρας, εξισορρόπηση, λογιστική μονάδα, καθολικότητα, ειδικότητα, χρηστή δημοσιονομική διαχείριση, διαφάνεια.

*Ο δημοσιονομικός κανονισμός του οργανισμού θα εγκρίνεται από την Επιτροπή.

Τίτλος II : Κατάρτιση και δομή του προϋπολογισμού // * Ο διοικητικός προϋπολογισμός εγκρίνεται από το διοικητικό συμβούλιο του οργανισμού, κατόπιν προτάσεως του Διευθυντή.

*Δεν προβλέπεται να ζητείται από την Ευρωπαϊκή Επιτροπή προηγούμενη έγκριση. Εντούτοις, δεδομένου ότι ο εν λόγω προϋπολογισμός αποτελεί αντικείμενο επιχορήγησης εκ μέρους της Επιτροπής, υπολογιζόμενης βάσει ενός ποσοστού των προς διαχείριση λειτουργικών πιστώσεων, το διοικητικό συμβούλιο εγκρίνει το ποσό της καθορισθείσας επιχορήγησης.

*Ο οργανισμός θα διαθέτει ένα πίνακα προσωπικού, στον οποίο θα αναγράφονται τουλάχιστον οι υπάλληλοι της Επιτροπής που θα έχουν αποσπασθεί στον οργανισμό ως έκτακτοι υπάλληλοί του. Ο πίνακας αυτός θα καταρτίζεται ενδεχομένως σε επίπεδο γενικότητας, ώστε να μην παρεμποδίζεται η διαχειριστική ευελιξία. Σ'αυτόν τον πίνακα δεν εμφαίνεται το εκτελεστικό προσωπικό που απασχολείται επί συμβάσει [13].

[13] Και του οποίου το καθεστώς (εφόσον διαφέρει από το καθεστώς συμβασιούχων της Επιτροπής) θα πρέπει να είναι διατυπωμένο με προσοχή, έτσι ώστε να αποφεύγεται ενδεχόμενη μεταγενέστερη προσφυγή του στο Δικαστήριο απαιτώντας την αυτόματη μονιμοποίησή του.

*Στο πλαίσιο της αναδιατύπωσης του υφιστάμενου δημοσιονομικού κανονισμού, όπως και για τους λοιπούς οργανισμούς, ο πίνακας αυτός θα υποβληθεί στην αρμόδια για τον προϋπολογισμό αρχή.

*Δεδομένου ότι οι λειτουργικές πιστώσεις, τις οποίες διαχειρίζεται ο οργανισμός, παραμένουν εγγεγραμμένες στον γενικό προϋπολογισμό της Ευρωπαϊκής Ένωσης, ο γενικός δημοσιονομικός κανονισμός εφαρμόζεται αυτοδικαίως για τις εν λόγω πιστώσεις.

*Εντούτοις, ο οργανισμός θα έχει τη δυνατότητα να διαχειρίζεται λειτουργικές πιστώσεις που του διατίθενται από εξωτερικούς φορείς (κράτη, διεθνείς οργανώσεις).

Τίτλος III : Εκτέλεση του προϋπολογισμού // * Ο οργανισμός θα διαθέτει έναν διατάκτη και έναν λογιστή για την εκτέλεση του προϋπολογισμού του (ο οποίος επομένως είναι μόνο διοικητικός προϋπολογισμός). Ο διατάκτης θα είναι ο Διευθυντής. Ο λογιστής θα διορίζεται από το διοικητικό συμβούλιο.

*Ο Διευθυντής του οργανισμού θα διαθέτει ευρεία αυτονομία ως προς την χρησιμοποίηση του διοικητικού προϋπολογισμού.

*Από τις λειτουργικές πιστώσεις που είναι εγγεγραμμένες στον προϋπολογισμό της Ευρωπαϊκής Ένωσης, η Ευρωπαϊκή Επιτροπή αναθέτει καθήκοντα δημοσιονομικής εκτέλεσης στον οργανισμό. Ο Διευθυντής είναι ο εντεταλμένος διατάκτης του οργανισμού για την εκτέλεση των πιστώσεων. Κατά την εκτέλεση των καθηκόντων αυτών, ο Διευθυντής πρέπει να τηρεί τις υποχρεώσεις του δημοσιονομικού κανονισμού που εφαρμόζεται στον γενικό προϋπολογισμό.

*Ο εσωτερικός ελεγκτής της Επιτροπής θα εκτελεί, ως προς τον οργανισμό, τα ίδια καθήκοντα με αυτά που του έχουν ανατεθεί ως προς τις υπηρεσίες της Επιτροπής . Επιπλέον, ο οργανισμός θα διαθέτει επίσης τη δική του « audit capability ».

*Οι πόροι του οργανισμού θα αποτελούνται από την επιχορήγηση της Επιτροπής και, ενδεχομένως, από ίδιους πόρους και συμμετοχές τρίτων.

*Όσον αφορά τις δαπάνες, θα τηρούνται οι ίδιες γενικές αρχές με εκείνες του γενικού δημοσιονομικού κανονισμού. Εντούτοις, όσον αφορά το καθεστώς των μεταφορών πιστώσεων μεταξύ κεφαλαίων στον ίδιο προϋπολογισμό, θα μπορεί, με την επιφύλαξη της ενημέρωσης του διοικητικού συμβουλίου, να αναγνωρίζεται πλήρης ελευθερία στον Διευθυντή, ο οποίος θα δύναται να προβάλλει αντιρρήσεις εντός βραχείας προθεσμίας [μιας ή δύο εβδομάδων, π.χ.].

*Θα του διατίθενται έσοδα.

Τίτλος IV : Ανάθεση δημοσίων συμβάσεων // * Ο οργανισμός θα εφαρμόζει για τις συμβάσεις του (επομένως, στον διοικητικό προϋπολογισμό του), τους ίδιους κανόνες με εκείνους που ισχύουν για τον γενικό δημοσιονομικό κανονισμό.

*Ο οργανισμός θα μπορεί να χρησιμοποιεί τις συμβάσεις - πλαίσιο της Επιτροπής.

Τίτλος V : Επιχορηγήσεις // * Δεν προβλέπεται η εκ μέρους του εκτελεστικού οργανισμού χορήγηση επιχορηγήσεων από τον διοικητικό προϋπολογισμό του.

Τίτλος VI : Λογιστική και απολογισμός // * Η λογιστική θα τηρείται εις διπλούν και σύμφωνα με τους κανόνες και τις μεθόδους που συνάδουν με εκείνες της Επιτροπής, έτσι ώστε να διευκολύνεται η μεταφορά.

Τίτλος VII : Εξωτερικός έλεγχος και απαλλαγή // * Για τον διοικητικό προϋπολογισμό, ο υπόλογος καταρτίζει τους λογαριασμούς, οι οποίοι εγκρίνονται από τον Διευθυντή και το διοικητικό συμβούλιο. Θα υποβάλλονται στο Ευρωπαϊκό Κοινοβούλιο, το οποίο θα χορηγεί απαλλαγή στον οργανισμό, ο οποίος θα δύναται τότε να χορηγεί απαλλαγή στον υπόλογο.

*Εξάλλου, στο πλαίσιο της απαλλαγής που χορηγείται στην Ευρωπαϊκή Επιτροπή από την αρμόδια για τον προϋπολογισμό αρχή, η εν λόγω αρχή θα δύναται να αποφαίνεται σχετικά με την χορηγηθείσα από την Ευρωπαϊκή Επιτροπή επιχορήγηση για τον διοικητικό προϋπολογισμό του οργανισμού. Προς τον σκοπό αυτό, οι λογαριασμοί του οργανισμού δύνανται να επισυνάπτονται στις χρηματοδοτικές καταστάσεις που διαβιβάζονται από τον υπόλογο της Επιτροπής.

*Όσον αφορά τις λειτουργικές πιστώσεις, θα υπόκεινται αυτόματα στους κανόνες του γενικού δημοσιονομικού κανονισμού για τη λογοδοσία και την απαλλαγή.

*Το Ελεγκτικό Συνέδριο θα έχει τις ίδιες ελεγκτικές εξουσίες με εκείνες που έχει όσον αφορά την Επιτροπή.